Организациите на производители подават до компетентните органи на държавата-членка заявление за помощ или за остатъка от нея за всяка оперативна програма, за която се иска помощ, най-късно до 15 февруари на годината след тази, за която се иска помощта.
 2. Заявленията за помощ се придружават от подкрепящи документи, в които се посочва:
 а)
 исканата помощ;
 б)
 стойността на предлаганата на пазара продукция;
 в)
 финансовите вноски, които се събират от членовете ѝ, и вноските на самата организация на производители;
 г)
 извършените разходи по отношение на оперативната програма;
 д)
 разходите за предотвратяване и управление на кризи, разпределени по действия;
 е)
 дела от оперативния фонд, изразходван за мерки за предотвратяване и управление на кризи, разпределен по действия;
 ж)
 съответствието с член 103в, параграф 2, с член 103в, параграф 3, първа алинея и с член 103г от Регламент (ЕО) No 1234/2007;
 з)
 писмена декларация, че не са получили дублиращо се финансиране от Съюза или дублиращо се национално финансиране по отношение на мерките и/или операциите, които отговарят на условията за помощ съгласно настоящия регламент; и
 и)
 при заявление за плащане на стандартна фиксирана сума съгласно член 60, параграф 2, доказателство за изпълнението на въпросното действие.
 3. Заявленията за помощ могат да включват планирани, но неизвършени разходи, ако се докажат следните елементи:
 а)
 въпросните операции не са могли да бъдат извършени най-късно до 31 декември в годината на прилагане на оперативната програма поради причини, независещи от съответната организация на производители;
 б)
 тези операции могат да бъдат извършени най-късно до 30 април на годината след тази, за която се иска помощ; и
 в)
 еквивалентна вноска от организацията на производители остава в оперативния фонд.
 Помощта се изплаща и внесената гаранция в съответствие с член 71, параграф 3 се освобождава само при условие, че се представи доказателство за изпълнението на планирания разход, посочен в първа алинея, буква б), най-късно на 30 април от годината след тази, за която е бил планиран въпросният разход, и на основата на действително установеното право да бъде получена помощта.
 4. Когато заявленията са представени след датата, предвидена в параграф 1, помощта се намалява с 1 % за всеки ден закъснение.
 В изключителни и надлежно обосновани случаи компетентните органи на държавата-членка могат да приемат заявления след датата, предвидена в параграф 1, ако необходимите проверки са били извършени и срокът за плащане, предвиден в член 70, е спазен.
 5. Асоциациите на организации на производители могат да подадат посоченото в параграф 1 заявление за помощ от името и за сметка на своите членове, когато споменатите членове са организации на производители и при условие, че за всеки член са представени подкрепящите документи, изисквани съгласно параграф 2. Крайните бенефициери на помощта са организациите на производители.
 Член 70
 Изплащане на помощта
 Държавите-членки изплащат помощта най-късно до 15 октомври на годината след годината на изпълнение на програмата.
 Член 71
 Авансови плащания
 1. Държавите-членки могат да разрешат на организациите на производители да подават заявления за авансови плащания на частта от помощта, съответстваща на предвидимите разходи, произтичащи от оперативната програма, през три- или четиримесечния период, започващ от месеца, в който е подадено заявлението